RENDSZEREZÉS 1

**Az első állat, amivel megismerkedünk, a madarak osztályába tartozó flamingó. A flamingócsapatot megtalálod a Bivalyház külső kifutóján, ha a kora tavasztól késő őszig tartó időszakban érkezel az állatkertbe.** (Ha télen érkezel, akkor figyeld meg a gólyát a Szavannakifutón, az is gázlómadár!)

A madarak különleges ismertetőjegye a testüket borító tollazat, a csőr, a szárny, az egy pár láb, amely többnyire három vagy négy ujjban végződik. Meszes héjú tojásokkal szaporodnak. Többségük repülni is tud. A flamingók gázlómadarak. Hogyan árulkodik erről kinézetük?

**Figyeld meg és karikázd be a megfelelő válaszokat!**

**Milyen a lábuk?**

1. Rövid, vékony.

2. Hosszú, vastag.

X. Vékony, hosszú.

**Hol helyezkedik el a térdük?**

1. Ott, ahol nekünk is, csak nekik hátrafelé hajlik.

2. Ott, ahol nekünk a bokánk van.

X. A szárnyuk alatt bújik meg, s amit a térdüknek látunk,

az valójában a bokájuk.

**Miért hosszú a nyakuk?**

1. Azért, mert így a csőrük jobban leér a vízig, s könnyebben jutnak táplálékhoz.

2. Mert jól néz ki.

X. Azért, hogy a násztáncnál lengetve azt, a tojókat elcsábítsák vele.

**A csőrük alakja…**

1. …egyenes, hogy könnyen lecsipegethessék a víz alatti növényeket.

2. …görbe, felső része illeszkedik az iszap felszínéhez, hogy átfésülve az iszapot, könnyen ki tudják

szűrni abból az apró élőlényeket.

X. …a vésőhöz hasonlít, hogy az iszapba lyukakat, gödröket ásva juthassanak el kedvenc csemegéjükhöz, a hínárhoz.

**Tudnak a flamingók repülni?**

1. Nem, mert gázlómadarak. Csak a vízben gázolva, gyalogosan tudnak közlekedni.

2. Nem, mert kicsik a szárnyaik. Alkalmatlanok a repülésre, akár a struccok.

X. Igen. A hosszú lábaik és hosszú nyakuk ellenére is képesek a repülésre.

**A továbbiakban is madarak után kutatunk. Keresd meg a pingvineket a Kisszikla Főkapu felőli oldalánál!**

*A pingvin, a madarak többségétől eltérően, nem tud repülni, vagyis a röpképtelen madarak közé tartozik, mint a strucc, az emu, a kazuár. Ha szeretnéd megtudni, miben más a pingvinek testfelépítése a többi madáréhoz képest, olvasd el az állításokat. Írd a buborékba azoknak az állításoknak a számát, amelyeket* ***Ivy****, a pápaszemes pingvin önmagáról mondhatott!*

1. Annyira szeretem a vizet, hogy még tojásaimat is víz alatti üregekbe rakom.

2. Hosszú tollaimat zsírozom, hogy ne ázzanak át.

3. Áramvonalas testem és evezőszárnyaim segítségével szinte repülök a víz alatt.

4. Színezetem is alkalmazkodott a vízi életmódhoz. Hasam fehér, hogy alulról az erős fényben ne látszódjak, hátam fekete, hogy a sötét vízben is el tudjak bújni.

5. Kedvenc ételeim egyike a hínár.

6. Kiválóan tudok szaladni a szárazföldön, ha kell így menekülök a ragadozók elől.

7. Elsősorban halakat eszem, amiket a vízben úszva kapok el.

8. Lábujjaim között úszóhártya feszül.

9. Lábaim hosszúak, hogy jól tudjak velük kormányozni a vízben.

10. Fészkem a parton lévő sziklaüreg.

11. Tollazatom apró, pikkelyszerű tollakból áll.